Na temelju članka 1.a, 20. i članka 35. stavak 1. alineja 4. Zakona o predškolskom odgoju i obrazovanju (NN 10/97, 107/07, 94/13, 98/19) i članka 18. Statuta Dječjeg vrtića „Ogledalce“, uz prethodnu suglasnost Općinskog vijeća Općine Ernestinovo, Upravno vijeće Dječjeg vrtića „Ogledalce“ na 1. sjednici održanoj dana 29. srpnja 2020. godine donijelo je

**PRAVILNIK**

**o postupku i mjerilima upisa djece u dječji vrtić „Ogledalce“**

Članak 1.

Ovim Pravilnikom o postupku i mjerilima upisa djece (u daljnjem tekstu: Pravilnik) utvrđuje se postupak i mjerila upisa djece u predškolsku ustanovu Dječji vrtić „Ogledalce“ (u daljem tekstu: Vrtić) kao i uvjeti pod kojim dijete može biti ispisano iz Vrtića.

Članak 2.

U dječji vrtić mogu se upisati djeca koja do 31. kolovoza tekuće godine navrše tri godine života. U novu pedagošku godinu upisuje se broj djece sukladan slobodnim mjestima u skupinama prema važećim pedagoškim standardima.

Članak 3.

Pravo na upis u Vrtić ostvaruju djeca s prebivalištem na području Općine Ernestinovo. Prebivalište na području Općine Ernestinovo moraju imati i dijete i roditelj.

Ukoliko ima slobodnih mjesta, mogu se upisati i djeca roditelja s prebivalištem na području druge jedinice lokalne samouprave odnosno djeca roditelja koji nisu državljani Republike Hrvatske po istim kriterijima utvrđenim ovim Pravilnikom. U slučaju da ta jedinica lokalne samouprave ne sufinancira troškove ekonomske cijene usluga, roditelj korisnik plaća punu ekonomsku cijenu usluge.

Članak 4.

Ako se sva prijavljena djeca mogu upisati, neće se primjenjivati kriteriji za ostvarivanje prednosti.

Članak 5.

Kriteriji za prijem djece u Dječji vrtić se primjenjuju za zahtjeve primljene po natječaju prema mjerilima i postupcima za ostvarivanje prednosti pri upisu djece u redovne programe u skladu s člankom 20. Zakona o predškolskom odgoju i obrazovanju (Narodne novine 10/97, 107/07 i 94/13).

Članak 6.

Ukoliko se sva prijavljena djeca ne mogu upisati primijenit će se sljedeći kriterij i redoslijed za ostvarivanje prednosti pri upisu primjenom metode bodovanja kako slijedi:

|  |  |  |
| --- | --- | --- |
| RB | KRITERIJ | BODOVI |
| 1 | Djeca zaposlenih roditelja | 3 |
| 2 | Djeca u godini prije polaska u osnovnu školu | 3 |
| 3 | Djeca samohranih roditelja\* | 3 |
| 4 | Djeca roditelja žrtava i invalida Domovinskog rata | 3 |
| 5 | Djeca u udomiteljskim obiteljima | 2 |
| 6 | Djeca sa teškoćama u razvoju | 2 |
| 7 | Djeca iz obitelji s troje i više djece | 1 |
| 8 | Djeca, za koje roditelji primaju doplatak | 1 |

\* samohranim roditeljem prema članku 4. Zakona o socijalnoj skrbi (NN 157/13, 152/14, 99/15, 52/16, 16/17, 130/17, 98/19) smatra se roditelj koji sam skrbi za svoje dijete i uzdržava ga.

Zahtjevi za upis roditelja/skrbnika, čija djeca s početkom nove pedagoške godine odnosno do 31. kolovoza tekuće godine neće navršiti tri godine života neće biti bodovani po ranije navedenim kriterijima nego će biti uvršteni na konačnu listu s nula bodova prema datumu rođenja djeteta, od starijega ka mlađemu.

Roditelji, bez obzira žive li zajedno ili odvojeno ravnopravno, zajednički i sporazumno skrbe o

djetetu.

Članak 7.

Djeca s teškoćama upisuju se u redovne programe Vrtića sukladno Državnom pedagoškom standardu predškolskog odgoja i obrazovanja.

Prije upisa djeteta u odgojno-obrazovnu skupinu Vrtić zadržava pravo stvaranja uvjeta za prihvat djeteta u skladu sa specifičnostima njegove teškoće.

Stručna služba i ravnatelj/ica dogovaraju se s roditeljima o objektu, odgojno-obrazovnoj skupini, trajanju programa te uvjetima boravka djeteta u odgojno-obrazovnoj skupini u koju će dijete biti upisano.

Članak 8.

Djeca koja žive u iznimno teškim socijalnim i zdravstvenim prilikama ne podliježu postupku bodovanja, te o upisu odlučuje Povjerenstvo za upis na temelju preporuke Centra za socijalnu skrb i procjene stručnog tima o psihofizičkom statusu i potrebama djeteta za odgovarajućim programom, a sve sukladno vlastitim mogućnostima odnosno uvjetima (smještajnim, kadrovskim i financijskim) koje Dječji vrtić može ponudit.

Članak 9.

Bodovi utvrđeni po kriterijima iz navedene tablice zbrajaju se i na temelju ukupnog broja bodova utvrđuje se lista prioriteta na koju se redom stavljaju zahtjevi podnositelja od većeg broja bodova do najmanjeg.

Ako i nakon primjene utvrđenih kriterija više zahtjeva podnositelja, ostvaruje jednak broj bodova svrstavanje se obavlja po datumu rođenja djeteta, od starijega ka mlađemu.

Ravnatelj može diskrecijskom odlukom odobriti naknadni upis djeteta u Dječji vrtić pod uvjetom slobodnog mjesta u odgovarajućoj grupi s obzirom na dob djeteta, odnosno grupu.

Članak 10.

Djeca koja se tijekom pedagoške godine ispišu iz vrtića u novoj pedagoškoj godini nemaju nikakvu prednost pri upisu. Za njih će se utvrđivati broj bodova kao i za svu novoprimljenu djecu po kriterijima utvrđenim ovim Pravilnikom.

Izuzetak od pravila iz prethodnog stavka ovog članka su djeca koja zbog svog trenutnog zdravstvenog stanja ne pohađaju Vrtić više mjeseci ili cijelu pedagošku godinu.

Članak 11.

Svake godine najkasnije do 30. svibnja, na oglasnoj ploči i na web stranici vrtića, objavljuje se

Javni poziv za upis djece u novu pedagošku godinu.

Javni poziv mora sadržavati sve potrebne upute za roditelje, a obavezno:

* rok za podnošenje zahtjeva i mjesto podnošenja zahtjeva,
* naznaku osnovne i dodatne dokumentacije koja se prilaže uz zahtjev,
* vrstu programa za koje se vrši upis,
* rok i mjesto objave rezultata upisa.

Članak 12.

Roditelji/skrbnici podnose zahtjeve za upis djece u roku koji je naveden u Javnom pozivu.

Uz ispunjen Zahtjev za upis, roditelji koji se pozivaju na neki od kriterija za ostvarivanje prednosti dužni su priložiti i:

1. Za dijete samohranog roditelja – dokaze/izjavu o samohranosti (drugi roditelj umro, proglašen umrlim, nestao ili nije sposoban uzdržavati dijete ili skrbiti o njemu)
2. Za dijete oba zaposlena roditelja - Potvrde o radnom statusu oba roditelja – Elektronički zapis podataka iz područja radnih odnosa koje izdaje Hrvatski zavod za mirovinsko osiguranje ili potvrdu poslodavca s potpisom i pečatom odgovorne osobe. Dijete čiji roditelj koristi pravo na produženi roditeljski dopust do treće godine života djeteta ne može ostvariti prednost na osnovi zaposlenosti iz ovog Pravilnika za vrijeme trajanja roditeljskog dopusta za dijete za koje ostvaruje to pravo.
3. Za dijete roditelja branitelja ili invalida Domovinskog rata - Presliku dokumenta da je roditelj djeteta žrtva ili invalid Domovinskog rata.
4. Za dijete iz obitelji s troje ili više djece – za svako maloljetno dijete rodni ili izvadak iz matice rođenih.
5. Za dijete u udomiteljskim obiteljima, bez roditelja ili bez odgovarajuće roditeljske skrbi, odgovarajuće Rješenje ili Potvrdu nadležnog tijela odnosno Centra za socijalnu skrb.
6. Za dijete s teškoćom u razvoju - Preslika medicinske dokumentacije djeteta koja potvrđuje posebne potrebe u rastu i razvoju odnosno, nalaz i mišljenje Centra za socijalnu skrb odnosno Rješenje prvostupanjskog tijela vještačenja za djecu s teškoćama u razvoju
7. Za dijete roditelja koji primaju doplatak za djecu- Rješenje HZZO o pravu na doplatak za dijete

Za točnost podataka iz prethodnog stavka ovog članka odgovorni su podnositelji zahtjeva.

Dokazi iz ovog članka podnose se u svrhu ostvarivanja prednosti kod upisa djeteta.

U slučaju osnovane sumnje u točnost podataka iz priloženih dokumenata Povjerenstvo može izvršiti provjeru kod pravnih subjekata koji su izdali sporni dokument ili koji posjeduje informaciju o istom, a s ciljem utvrđivanja valjanosti dokumenata sukladno odredbama Zakona kojima se utvrđuje upravni postupak.

Posljedica davanja lažnih ili netočnih isprava i izjava podnositelja zahtjeva za ostvarivanje prednosti pri upisu djeteta u vrtić je gubitak prava na upis djeteta u vrtić odnosno za već upisano dijete, ispis djeteta iz vrtića.

Podnositelji zahtjeva koji nisu priložili odgovarajuće dokaze ne mogu se pozvati na prednost pri upisu.

Članak 13.

Djeca se upisuju u Dječji vrtić i raspoređuju u odgojne skupine prema mjerilima utvrđenim Državnim pedagoškim standardom, a njihov broj sukladan je broju slobodnih mjesta u odgovarajućoj odgojnoj skupini.

Članak 14.

Zahtjeve za upis djece razmatra Povjerenstvo za upis djece koje imenuje Upravno vijeće u sljedećem sastavu:

1. ravnatelj/ica vrtića – predsjednica Povjerenstva

2. stručni suradnik ili odgojitelj/ica – član

3. predstavnik Upravnog vijeća – član

Članovi Povjerenstva imenuju se na razdoblje od 1 godine.

Članak 15.

Povjerenstvo donosi odluke većinom glasova od ukupnog broja članova.

O radu Povjerenstva vodi se zapisnik.

Povjerenstvo je dužno najkasnije za 30 dana po zaključenju roka za podnošenje zahtjeva za

Upis, donijeti Odluku o rezultatima upisa.

Članak 16.

Rezultati upisa kao i lista čekanja djece koja nisu ostvarila pravo upisa objavljuju se javno na

oglasnoj ploči matičnog vrtića i na web stranici vrtića, u obliku liste.

Članak 17.

Protiv odluke Povjerenstva o rezultatima upisa podnositelji zahtjeva za upis imaju pravo žalbe. Žalba se podnosi Upravnom vijeću Vrtića u roku od 8 dana od dana objavljivanja Odluke o rezultatima upisa na oglasnoj ploči.

Članak 18.

Upravno vijeće o žalbi odlučuje nakon što prikupi sve podatke, a najkasnije u roku od 30 dana

od primitka žalbe i potrebne dokumentacije. Nepravovremenu žalbu i žalbu izjavljenu od neovlaštene osobe Upravno vijeće će odbaciti.

Odlučujući po žalbi Upravno vijeće može žalbu odbiti kao neosnovanu ili potvrditi odluku Povjerenstva u dijelu koji se odnosi na žalitelja/icu ili uvažiti žalbu na način da se žalitelju/ici odredi novi broj bodova.

Članak 19.

Nakon isteka roka za prigovore i donošenja odluka o prigovorima, Upravno vijeće će utvrditi

Konačnu listu prvenstva kao i Odluku o upisu koja se objavljuje na oglasnim pločama Dječjeg vrtića te web stranici Dječjeg vrtića.

Članak 20.

Na temelju Odluke o upisu djece u vrtić i utvrđene konačne liste prvenstva, djeca se upisuju i uključuju u vrtićke programe

Za djecu koja ne mogu biti primljena u Dječji vrtić utvrđuje se lista čekanja.

Kod primanja i rasporeda djece Vrtić će maksimalno uvažavati želje roditelja, u skladu s mogućnostima ustanove.

Tijekom godine Dječji vrtić upisuje djecu s liste čekanja ukoliko se zbog odustajanja primljene

djece, povećanja kapaciteta ili slično, ukažu slobodna mjesta i to prema redoslijedu utvrđenom na listi, sukladno odgovarajućoj dobnoj skupini.

Članak 21.

Prije uključivanja u odgojnu skupinu roditelji/skrbnici obavezni su :

-izvaditi liječničku potvrdu za dijete za kako bi ono moglo pohađati vrtić

- potpisati s Vrtićem Ugovor o međusobnim pravima i obvezama davatelja i korisnika usluga.

Dijete ne može početi pohađati Vrtić dok nisu ispunjene sve ranije navedene obveze kao i eventualna ranija dugovanja po osnovu korištenja usluga

Članak 22.

Upis se vrši najkasnije do prvog tjedna mjeseca rujna tekuće godine.

Članak 23.

Tijekom mjeseca lipnja Vrtić organizira informativni roditeljski sastanak s roditeljima novoupisane djece s ciljem pripreme roditelja i djeteta za boravak djeteta u ustanovi.

Članak 24.

Djeca upisana po javnom pozivu započinju ostvarivati programe Vrtića od 1. rujna tekuće godine.

Zbog preseljenja roditelja, odnosno skrbnika ili drugih opravdanih razloga dijete može biti premješteno iz jednog u drugi objekt u sastavu vrtića, ako u tom drugom objektu postoje uvjeti za prihvat djeteta.

Članak 25.

Roditelj-korisnik usluga dužan je tijekom godine prijaviti i dokazati svaku promjenu u odnosu na svoj osobni status i činjenice kojima je ostvario prednost pri upisu te u odnosu na visinu iznosa plaćanja usluga ( u sl. promjene prebivališta).

Članak 26.

Ispis iz vrtića vrši se pisanim zahtjevom za ispis, a koji se dostavlja u tajništvo Vrtića.

Temeljem odluke Upravnog vijeća ustanove Vrtić može jednostrano raskinuti Ugovor i izvršiti

ispis djeteta ukoliko roditelj-korisnik ne podmiruje troškove boravka djeteta u ustanovi duže od dva mjeseca uzastopno o čemu ravnatelj/ica pismeno obavještava roditelja-korisnika.

Dječji vrtić će ispisati dijete roditelja-korisnika usluga koji se ne pridržava ugovornih obveza.

Dječji vrtić će ispisati dijete ukoliko se u roku od 3 mjeseca od dana zaključivanja ugovora utvrde poteškoće u razvoju, a nema mogućnosti smještaja odnosno ne postoje organizacijske mogućnosti za smještajem djeteta u određenu odgojnu skupinu.

U slučaju kada roditelj-korisnik usluga nije podnio Zahtjev za ispis, a niti obavijestio o razlozima izostanka djeteta, smatra se da je dijete ispisano iz Dječjeg vrtića protekom roka od 60 dana od zadnjeg dana korištenja usluga, a roditelj korisni usluga dužan je platiti sve nastale troškove do tog roka.

Članak 28.

Roditelj-korisnik usluga dužan je u slučaju ispisa djeteta podmiriti Dječjem vrtiću sva dugovanja.

Članak 29.

Ovaj Pravilnik stupa na snagu osmog dana od dana objave na oglasnoj ploči Vrtića.

PREDSJEDNIK UPRAVNOG VIJEĆA

Damir Matković, mag. iur.

Na ovaj Pravilnik o postupcima i mjerilima upisa djece u Dječji vrtić „Ogledalce“, Općinsko vijeće Općine Ernestinovo dalo je prethodnu suglasnost svojom Odlukom, KLASA: 601-02/20-02/1, URBROJ: 2158/04-01-20-7 od 6. kolovoza 2020.

Nakon dobivanja prethodne suglasnosti, ovaj Pravilnik je objavljen na oglasnoj ploči Vrtića dana 7. kolovoza 2020. godine, a stupio je na snagu dana 15. kolovoza 2020. godine.

RAVNATELJICA

Monika Miškić